

**Aspazijas mājas rīkotā konkursizstāde**

**“Aspazija. Spēcīga sieviete. Portrets.”**

NOLIKUMS

1. **Konkursa mērķis**

Dzejnieces Aspazijas jaunā sieviete bija izglītota, lepna un patstāvīga. Tā bija sieviete, kura tic sev, pati veido savu dzīvi, izvēlas, ko mīlēt, ir izglītota. Aspazija bija pārliecināta, ka “sieviete vienīgā var visu apvienot” . Tāda bija arī pati Aspazija. Vai dzejnieces jaunās sievietes ideāls pēc gadsimtu ilgas uzskatu evolūcijas ir piepildīts? Kāda ir “jaunās sievietes” cena un devums sabiedrībai?

Godinot Aspazijas 160. jubileju, Aspazijas māja izsludina konkursu māksliniekiem, kuri ir gatavi savos darbos atklāt Aspaziju ar 21. gadsimta sievietes jaudu. Rosināt mākslinieku radošo pašizpausmi, ieraugot Aspaziju mūsdienās, iespējams caur savu prizmu.

1. **Konkursa uzdevums**

Radīt latviešu mākslinieku izstādi par tēmu “Aspazija. Spēcīga sieviete. Portrets.”.

1. **KONKURSA IEGUVUMS**

Tiks radīti augstvērtīgi izcilās latviešu dzejnieces, dramaturģes portreti – kā spēcīgas personības interpretācijas laikmetīgā kontekstā.

1. **Konkursa rīkotājs**

Jūrmalas muzeja filiāle Aspazijas māja.

1. **Dalībnieki**

Konkursizstādē piedalās mākslinieki, kurus interesē vizuāli spēcīgs stāsts un atstāt nākošajām paaudzēm savu redzējumu par Aspazijas vizuālo tēlu, kā tēls raksturo viņas dažādos personības aspektus (laikmetu, literāro, sabiedrisko darbību, raksturu utt.).

1. **KONKURSA NOSACĪJUMI**
	1. Jārada oriģināldarbs (glezna, grafika, kolāža, zīmējumi vai darbs autortehnikā, fotogrāfija, tēlniecības darbs vai objekts jebkurā materiālā, gobelēns, keramikas, metāla vai stikla dizaina darbs).
	2. Oriģināldarbam jābūt par tēmu “Aspazija. Spēcīga sieviete. Portrets.”.
	3. Jāiesniedz iepriekš neeksponēts un nepublicēts autora oriģināldarbs.
	4. Konkursā var iesniegt 1 (vienu) darbu.
	5. Darba žanrs, tehnika, materiāls, stilistika ir autora brīva izvēle.
	6. Darba saturam jābūt piemērotam nepilngadīgo auditorijai.
	7. Darbiem jāiekļaujas izmērā līdz 80×100 cm.
2. **pieteikšanās**
	1. Darba pieteikums konkursam elektroniski jāiesniedz līdz 2025. gada 1. augustam pa e-pastu: signe.cirule@jurmala.lv. Darba attēls (JPG formātā, izšķirtspēja 300 DPI, faila nosaukums – Vārds Uzvārds\_Darba nosaukums\_Gads\_Tehnika\_Izmērs).
	2. Atbilde par dalību izstādē tiek nosūtīta līdz 2025. gada 1. septembrim.
	3. Oriģināldarba iesniegšanas termiņš – 2025. gada 12. septembris. Darbi jānogādā Aspazijas mājā (Z. Meierovica prospekts 18/20, Jūrmala, LV-2015) personīgi.
3. **VĒRTĒŠANAS KRITĒRIJI:**
	1. atbilstība tēmai un nolikumam,
	2. mākslinieciskais izpildījums,
	3. oriģinalitāte,
	4. autora personiskās attieksmes un domas atklāsme,
	5. tehniskā kvalitāte,
	6. pēc darbu saņemšanas žūrija patur tiesības neizlikt saņemto darbu, ja tas neatbilst tehniskajām prasībām (nav tehniski eksponējams, nav samontējams) vai neatbilst citām Nolikuma prasībām, kā arī, lai nodrošinātu izstādes māksliniecisko līmeni.
4. **UZVARĒTĀJU NOTEIKŠANA**
	1. Konkursa uzvarētājus nosaka Aspazijas mājas izveidotā konkursa žūrija: žūrijas priekšsēdētājs – Mākslas akadēmijas profesors, biedrības “Aspazijas mantojums” valdes loceklis, gleznotājs Aleksejs Naumovs, Jūrmalas muzeja mākslas eksperte Jana Rāve, mākslas vēsturniece, pasniedzēja MIKC Nacionālās Mākslu vidusskolas Jaņa Rozentāla mākslas skolā Baiba Guste, Jūrmalas mākslinieku biedrības pārstāvis, pārstāvis no Jūrmalas muzeja filiāles Aspazijas māja.
	2. Pirmās vietas ieguvējs saņems naudas balvu 750 eiro apmērā un iespēju veidot savu personālizstādi (izstādes laika periods – 3 (trīs) mēneši. Izstādes norises laiks saskaņojams ar muzeju Aspazijas māja. Piedāvājums derīgs līdz 2027. gada 31. decembrim). Uzvarētāja darbs paliks Aspazijas māja īpašumā.
	3. Otrās vietas ieguvējs balvā saņems iespēju veidot savu personālizstādi Aspazijas mājā (izstādes laika periods 3 (trīs) mēneši. Izstādes norises laiks saskaņojams ar muzeju Aspazijas māja. Piedāvājums derīgs līdz 2027. gada 31. decembrim).
	4. Konkursa darbi tiks izstādīti Aspazijas māja izstāžu zālē no 2025. gada 3. oktobra līdz 2026. gada 1. martam.
	5. Visi konkursa dalībnieki saņems dalības apliecību.
5. **DARBU IZŅEMŠANA PĒC IZSTĀDES**:
	1. izstāde tiek demontēta 2026. gada 3.–4. martā;
	2. autori darbus var saņemt divu nedēļu laikā pēc izstādes demontāžas Jūrmalas muzeja filiālē Aspazijas māja;
	3. māksliniekiem darbi var tikt nosūtīti pa pastu uz autora norādīto adresi (autors nodrošina pasta sūtījuma apmaksu).
6. **KONKURSA PUBLICITĀTE**

Konkursa rīkotājam ir tiesības iesniegtos darbus bez maksas izmantot publikācijās, reklāmas un mārketinga materiālos un drukas darbos, norādot autora vārdu.

1. **KONKURSA FINANSĒJUMS**

Konkursa fināla norisi finansē Jūrmalas muzejs.

Konkursa projekta vadītāja – Jūrmalas muzeja filiāles Aspazijas māja izglītojošā darba vadītāja Signe Cīrule, tālrunis 67769445, e-pasts: Signe.Cirule@jurmala.lv